

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL ROMUALDO MIKULINO PETICIJOS**

2022 m. sausio 12 d.

Vilnius

Lietuvos Respublikos Seimo Peticijų komisijos 2022 m. sausio 12 d. posėdyje iš esmės išnagrinėta Romualdo Mikulino peticija, kurioje pateikti pasiūlymai pakeisti Lietuvos Respublikos neįgaliųjų socialinės integracijos įstatymo 20 straipsnį ir nustatyti, kad senatvės pensijos amžiaus neįgalieji, gaunantys neįgalumo pensiją, galėtų kreiptis į Neįgalumo ir darbingumo nustatymo tarnybą prie Lietuvos Respublikos socialinės apsaugos ir darbo ministerijos dėl darbingumo lygio nustatymo, taip pat ir dėl neįgalumo pensijos perskaičiavimo.

Pažymėtina, kad Lietuvos Respublikos neįgaliųjų socialinės integracijos įstatyme nustatyta, kad darbingumo lygis – asmens pajėgumas įgyvendinti anksčiau įgytą profesinę kompetenciją ar įgyti naują profesinę kompetenciją arba atlikti mažesnės profesinės kompetencijos reikalaujančius darbus; neįgalusis – asmuo, kuriam šio įstatymo nustatyta tvarka nustatytas neįgalumo lygis arba 55 procentų ir mažesnis darbingumo lygis, arba specialiųjų poreikių lygis.

Neįgaliųjų socialinės integracijos įstatymo 20 straipsnio 1 dalyje reglamentuota, kad darbingumo lygis nustatomas asmenims nuo 18 metų iki senatvės pensijos amžiaus. Darbingumo lygis nustatomas įvertinus asmens sveikatos būklę ir galimybes atlikti turimos kvalifikacijos darbus, įgyti naują kvalifikaciją ar dirbti darbus, nereikalaujančius profesinės kvalifikacijos po to, kai yra panaudotos visos galimos medicininės ir profesinės reabilitacijos bei specialiosios pagalbos priemonės. Darbingumo lygis asmenims nustatomas kompleksiškai vertinant asmens medicininius kriterijus, tai yra, sveikatos būklę (visas jo darbingumui įtaką darančias ligas, traumas, patologines būkles ir su tuo susijusius organizmo funkcijų sutrikimus) ir asmens veiklos ir gebėjimo dalyvauti kriterijus. Asmens veiklos ir gebėjimo dalyvauti kriterijai vertinami balais, atsižvelgiant į asmens gebėjimą dalyvauti kasdieniniame gyvenime, dirbti, panaudoti turimą profesinę kvalifikaciją ar įgyti naują bei būti savarankiškam, tai yra, darbingumo lygio nustatymo metu vertinamos labai svarbios aplinkybės, turinčios įtakos įsidarbinimui ir darbui darbo vietoje. Jei darbingo amžiaus asmuo neturi profesinės kvalifikacijos arba negali panaudoti turimos profesinės kvalifikacijos ar darbo patirties, ar darbo įgūdžių, gali būti teikiamos darbo rinkos paslaugos ir užimtumo rėmimo priemonės. Asmenys, kuriems nustatytas 0–55 procentų darbingumo lygis, turi teisę gauti netekto darbingumo arba šalpos pensijas.

Vadovaujantis Neįgaliųjų socialinės integracijos įstatymo 201 straipsnio 9 dalimi, senatvės pensijos amžių sukakusiems asmenims nustatomas specialiųjų poreikių lygis. Taip pat jiems gali būti nustatytas specialusis nuolatinės slaugos arba specialusis nuolatinės priežiūros (pagalbos) poreikis (toliau – specialieji poreikiai), jei sukakus senatvės pensijos amžių pasikeičia jų sveikatos būklė dėl įgimtų ar įgytų ilgalaikių sveikatos sutrikimų ir nepalankių aplinkos veiksnių. Nustačius specialiuosius poreikius, mokama slaugos išlaidų tikslinė kompensacija (nuo 239,4 eurų iki 327,6 eurų) arba priežiūros (pagalbos) išlaidų tikslinė išmoka (nuo 75,6 eurų iki 138,6 eurų), nepriklausomai nuo asmens gaunamų pajamų.

Pagal Lietuvos Respublikos valstybinių socialinio draudimo pensijų įstatymo redakciją, galiojusią nuo 2009 m. sausio 1 d. iki 2018 m. sausio 1 d., asmenys, gavę netekto darbingumo pensijas ir tuo pat metu turėję teisę gauti senatvės pensijas, turėjo teisę rinktis gauti vieną iš jų, nepaisant to, kad sukakus senatvės pensijos amžių darbingumo lygis nebenustatomas. Kitaip tariant, neįgaliesiems buvo išsaugota teisė gauti didesnę išmoką – arba netekto darbingumo, arba senatvės. Tai itin aktualu sunkiausią negalią turintiems asmenims, nes pagal galiojusią ir tebegaliojančią tvarką, asmenims, netekusiems 100 proc. darbingumo, mokama ne vienos bazinės pensijos dydžio bendroji pensijos dalis, o 1,5 bazinės pensijos dydžio.

Ta pati tvarka liko ir įsigaliojus naujai Lietuvos Respublikos socialinio draudimo pensijų įstatymo redakcijai: pagal ją asmenys, gavę netekto darbingumo pensiją, sukakę senatvės pensijos amžių, turi teisę pasirinkti gauti arba senatvės pensiją, arba senatvės pensiją neįgaliajam, kuri apskaičiuojama naudojant tą patį netekto darbingumo pensijos daugiklį, susietą su prarasto darbingumo procentais, kuris buvo naudojamas ir apskaičiuojant netekto darbingumo pensiją. Kitaip tariant, ir po 2018 m. senatvės pensijos amžių sukakę neįgalieji turi teisę rinktis didžiausią įmanomą išmoką – arba senatvės pensiją, arba senatvės pensiją, apskaičiuotą pagal buvusio prarasto darbingumo procentus.

Pažymėtina, kad Neįgaliųjų socialinės integracijos įstatyme nustatyta asmens amžiaus riba, iki kada asmeniui gali būti nustatytas darbingumo lygis, yra nepriklausanti nuo asmens aktyvumo darbo rinkoje ir nežymi asmenų ekonominio aktyvumo, nes gali dirbti ir dirba pensijos amžių sukakę asmenys bei nepilnamečiai.

Taip pat pažymėtina, kad Socialinės apsaugos ir darbo ministerija, įgyvendindama Aštuonioliktosios Lietuvos Respublikos Vyriausybės programos nuostatų įgyvendinimo plane numatytą 3.2.7. priemonę „Parengti naują negalios nustatymo modelį, atitinkantį asmens individualius poreikius“, jau šiais metais planuoja sisteminius pokyčius. Iš esmės peržiūrint negalios nustatymo sistemą, bus svarstomas ir peticijoje pateiktas siūlymas, įvertinant ir kitų suinteresuotų institucijų ir socialinių partnerių nuomonę, pastabas ir siūlymus.

Seimo Peticijų komisija, atsižvelgusi į Lietuvos Respublikos socialinės apsaugos ir darbo ministerijos nuomonę ir išvadoje išdėstytus motyvus, priėmė sprendimą atmesti Romualdo Mikulino peticijoje pateiktus pasiūlymus pakeisti Lietuvos Respublikos neįgaliųjų socialinės integracijos įstatymo 20 straipsnį ir nustatyti, kad senatvės pensijos amžių sukakusiems neįgaliesiems asmenims, gaunantiems neįgalumo pensiją, būtų sudaryta galimybė nustatyti jų darbingumo lygį, taip pat perskaičiuoti ir jų neįgalumo pensiją.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl R. Mikulino peticijoje pateiktų siūlymų atmetimo teikiama Seimui, taip pat siūloma įtraukti į Seimo rudens sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Romualdo Mikulino peticijos“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt